জ্বর ঠোসা হয় ‘হার্পিস সিমপ্লেক্স ভাইরাস’ নামের একটি ভাইরাসের কারণে। একবার এই ভাইরাস শরীরে প্রবেশ করলে সেটি সারাজীবন থেকে যায়। বেশিরভাগ সময়ে ভাইরাস শরীরে নিষ্ক্রিয় অবস্থায় থাকে, তবে মাঝেমাঝে জেগে উঠে জ্বর ঠোসা তৈরি করে। ভাইরাস জেগে ওঠার অন্যতম কারণ হলো শরীরের রোগ প্রতিরোধ ক্ষমতা দুর্বল হয়ে পড়া। যেমন: ঠাণ্ডা লাগা অথবা জ্বর আসা। এর ভিত্তিতেই হয়তো এই রোগের নাম দেওয়া হয়েছে জ্বর ঠোসা। রোগ প্রতিরোধ ক্ষমতা দুর্বল হয়ে পড়া ছাড়াও আরও কিছু কারণে ভাইরাস জেগে উঠে জ্বর ঠোসা তৈরি হতে পারে। যেমন: কোনো ইনফেকশন হলে, খুব ক্লান্ত থাকলে, মানসিক চাপে থাকলে কিংবা মেয়েদের মাসিকের সময়ে।